Document ID: 32010R0332

REGULAMENTUL (UE) NR. 332/2010 AL COMISIEI
din 22 aprilie 2010
de modificare a anexei I la Regulamentul (CE) nr. 798/2008 în ceea ce privește rubrica referitoare la Israel din lista țărilor terțe, teritoriilor, zonelor sau compartimentelor
(Text cu relevanță pentru SEE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Directiva 2002/99/CE a Consiliului din 16 decembrie 2002 de stabilire a normelor de sănătate animală care reglementează producția, transformarea, distribuția și introducerea produselor de origine animală destinate consumului uman (1), în special teza introductivă de la articolul 8, articolul 8 punctul 1 primul paragraf și articolul 8 punctul 4,
având în vedere Directiva 2009/158/CE a Consiliului din 30 noiembrie 2009 privind condițiile de sănătate animală care reglementează comerțul intracomunitar și importurile din țări terțe de păsări de curte și de ouă pentru incubație (2), în special articolul 24 alineatul (2),
întrucât:
(1)
Directiva 2002/99/CE stabilește normele generale de sănătate animală care reglementează toate etapele de producție, transformare și distribuție în cadrul Uniunii și de introducere din țări terțe a produselor de origine animală și a produselor derivate din acestea destinate consumului uman. Directiva respectivă prevede stabilirea de condiții speciale de import pentru fiecare țară terță sau grup de țări terțe, având în vedere situația sănătății animale din țara respectivă sau din grupul respectiv.
(2)
Directiva 2009/158/CE stabilește condițiile de sănătate animală care reglementează comerțul în interiorul Uniunii și importurile din țări terțe de păsări de curte și de ouă pentru incubație. Directiva respectivă prevede că păsările de curte trebuie să provină din țări terțe indemne de gripa aviară sau care, deși nu sunt indemne de această boală, aplică măsuri pentru a o combate care sunt cel puțin echivalente cu cele stabilite de legislația relevantă din Uniune.
(3)
Regulamentul (CE) nr. 798/2008 al Comisiei din 8 august 2008 de stabilire a unei liste a țărilor terțe, teritoriilor, zonelor sau compartimentelor din care pot fi importate în Comunitate și pot tranzita Comunitatea păsările de curte și produsele de pasăre, precum și a cerințelor de certificare sanitar-veterinară (3) prevede că produsele vizate de acesta se pot importa și pot tranzita Uniunea numai dacă provin din țări terțe, teritorii, zone sau compartimente enumerate în tabelul din partea 1 a anexei I la acesta.
(4)
În conformitate cu regulamentul respectiv, în cazul în care apare un focar de gripă aviară înalt patogenă (HPAI) într-o țară terță, teritoriu, zonă sau compartiment anterior indemn de boala în cauză, țara terță, teritoriul, zona sau compartimentul în cauză va fi considerat din nou indemn de HPAI dacă sunt îndeplinite anumite condiții; condițiile menționate se referă la punerea în aplicare a unei politici de depopulare totală pentru a combate boala, inclusiv realizarea curățării și dezinfectării corespunzătoare în toate unitățile infectate anterior. În plus, supravegherea gripei aviare trebuie să se fi realizat în conformitate cu partea II a anexei IV la regulamentul respectiv în timpul unei perioade de trei luni după încheierea politicii de depopulare totală și a operațiunilor de curățare și dezinfectare.
(5)
În prezent, Israelul este inclus pe lista din partea 1 a anexei I la Regulamentul (CE) nr. 798/2008 ca țară terță indemnă de gripa aviară înalt patogenă. Importurile de produse din păsări de curte la care se aplică respectivul regulament sunt, prin urmare, autorizate din întregul teritoriu al țării terțe respective.
(6)
Israelul a notificat Comisiei un focar de gripă aviară înalt patogenă de subtipul H5N1 pe teritoriul său.
(7)
Datorită confirmării focarului de HPAI, teritoriul Israelului nu mai poate fi considerat ca indemn de boala respectivă, iar autoritățile veterinare din Israel au suspendat, în consecință, eliberarea de certificate sanitar-veterinare pentru transporturile de anumite produse din păsări de curte. De asemenea, Israelul a pus în aplicare o politică de depopulare totală în scopul de a combate boala și de a-i limita răspândirea.
(8)
Informațiile privind măsurile de combatere luate au fost prezentate Comisiei. Informațiile respective și situația epidemiologică din Israel au fost evaluate de către Comisie.
(9)
Măsurile prompte și hotărâte luate de Israel pentru a limita boala și rezultatul pozitiv al evaluării situației epidemiologice permit reducerea restricțiilor asupra importurilor în Uniune de anumite produse din păsări de curte la zonele afectate de boală, cărora autoritățile veterinare din Israel le-au impus restricții în urma focarului de gripă aviară înalt patogenă.
(10)
În plus, Israelul desfășoară activități de supraveghere a gripei aviare, care par să îndeplinească cerințele stabilite în partea II din anexa IV la Regulamentul (CE) nr. 798/2008.
(11)
Ținând cont de evoluția favorabilă a situației epidemiologice și de activitățile conexe de supraveghere a gripei aviare desfășurate pentru lichidarea focarului, se cuvine limitarea, până la 1 mai 2010, a perioadei în timpul căreia se suspendă autorizarea importurilor în Uniune.
(12)
Prin urmare, anexa I la Regulamentul (CE) nr. 798/2008 ar trebui modificată în consecință.
(13)
În scopul de a pune în aplicare cerințele de zonare, permițând astfel reluarea operațiunilor comerciale cât se poate de repede, prezentul regulament ar trebui să intre în vigoare a doua zi după publicare.
(14)
Măsurile prevăzute în prezentul regulament sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTUL REGULAMENT:
Articolul 1
Partea 1 a anexei I la Regulamentul (CE) nr. 798/2008 se înlocuiește cu textul din anexa la prezentul regulament.
Articolul 2
Prezentul regulament intră în vigoare în ziua următoare datei publicării în Jurnalul Oficial al Uniunii Europene.
Se aplică de la 26 ianuarie 2010.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 22 aprilie 2010.

Labels: 17
0
3
6
18
15